LIT โชว์กำไรสุดบรรเจิด
LIT โชว์ผลงานไตรมาสแรกแจ่ม ขณะที่นักวิเคราะห์มองแนวโน้มปีนี้ยังมีปัจจัยบวกเพียบ แนะซื้อ
16 พ.ค. 2558

บอกให้รู้ไว้ว่ามีหุ้นขนาดเล็กในตลาด mai ซึ่งอยู่ในกลุ่มธุรกิจการเงินที่ให้บริการสินเชื่อสุดบรรเจิด อย่าง บริษัท ลีซ อิท จำกัด (มหาชน) หรือ LIT ซึ่งให้บริการสินเชื่อแก่กลุ่มลูกค้าที่เป็นผู้ประกอบการขนาดกลางและขนาดย่อมที่มีข้อจำกัดในการขอสินเชื่อจากสถาบันการเงิน โดยแบ่งบริการเป็น 4 ประเภท คือ สินเชื่อสัญญาเช่าทางการเงินหรือลีสซิ่ง สินเชื่อสัญญาเช่าซื้อ สินเชื่อการรับโอนสิทธิเรียกร้องหรือแฟคตอริ่ง และบริการเสริมอื่นๆ เช่น สินเชื่อเพื่อการจัดหาหนังสือค้ำประกันซอง สินเชื่อเพื่อสนับสนุนโครงการ และบริการจัดหาสินค้า
ผลดังกล่าวทำให้บริษัทโชว์ผลงานได้แจ่ม โดยเฉพาะผลการดำเนินงานไตรมาส 1 สิ้นสุดวันที่ 31 มีนาคม 2558 บริษัทมีรายได้รวมขยับขึ้นมาอยู่ที่ 42.68 ล้านบาท จากงวดเดียวกันของปีก่อน 27.44 ล้านบาท สาเหตุหลักเกิดจากการขยายตัวของสินเชื่อระยะสั้นสูงขึ้น ได้แก่ สินเชื่อการซื้อสิทธิเรียกร้อง สินเชื่อโครงการ และสินเชื่อเพื่อค้ำประกันซอง รวมถึงรายได้จากค่าธรรมเนียมจากการให้วงเงินสินเชื่อแก่ลูกค้ารายใหม่เพิ่มขึ้น
ผลักดันให้บริษัทมีกำไรขยับขึ้นมาอยู่ที่ 15.67 ล้านบาท หรือ 0.08 บาทต่อหุ้น จากงวดเดียวกันของปีก่อน 9.10 ล้านบาท หรือ 0.07 บาทต่อหุ้น อีกส่วนหนึ่งก็มาจากการได้รับปัจจัยหนุนจากการที่รัฐบาลเร่งให้หน่วยงานภาครัฐใช้จ่ายงบประมาณประจำปี 2558 ที่ยังค้างท่อเพื่อกระตุ้นเศรษฐกิจ
 
ส่วนทั้งปี 2558 นักวิเคราะห์มองว่า บริษัทยังได้อานิสงส์จาก 1) ได้รับประโยชน์เต็มๆ จากการเบิกจ่ายงบประมาณภาครัฐ ซึ่งลูกหนี้ของ LIT เป็นภาครัฐถึง 71% หากงบประมาณเบิกจ่ายได้เร็วก็จะเป็นผลดีต่อ LIT ด้วยเช่นกัน 2)สินเชื่อเติบโตได้น่าประทับใจ คาดสินเชื่อปี 58 อยู่ที่ 1,111 ล้านบาทเติบโต 40.45% โดยเฉพาะสินเชื่อในกลุ่ม Factoring จากการขยายฐานลูกหนี้ไปยังกลุ่มที่เป็นเอกชนมากขึ้นซึ่งปัจจุบัน LIT มีสัดส่วนลูกหนี้เอกชนเพียง 29% และมองว่าจะมีโอกาสเติบโตได้อีกมากและสินเชื่อในกลุ่ม Trade Finance &amp; Project Finance ที่ได้รับประโยชน์จากการเร่งรัดเบิกจ่ายงบประมาณของภาครัฐ
3) การออกหุ้นกู้โดย LIT ขออนุมัติผู้ถือหุ้นออกหุ้นกู้วงเงิน 500 ล้านบาท ทำให้สามารถลดต้นทุนดอกเบี้ยได้ในระยะยาว ปัจจุบัน LIT มีเงินกู้ที่อิงกับ MLR และ MOR 40% ของเงินกู้ทั้งหมด MLR เฉลี่ย 4 Bank อยู่ที่ระดับ 6.62% ขณะที่หุ้นกู้ระยะ 2-3 ปี อยู่ที่เพียง 5.2-5.4% 4) มีลูกหนี้ส่วนใหญ่เป็นภาครัฐอาจจะมีการจ่ายล่าช้าบ้างตามงบประมาณที่เบิกจ่ายล่าช้าแต่ความเสี่ยงผิดชำระหนี้ต่ำ ส่งผลให้ Credit Cost ต่ำไปด้วย โดยทั้งปีคาดว่าทั้งปี Credit Cost อยู่ที่ 78 bps เพิ่มขึ้นเล็กน้อยจากปี 57 ซึ่งอยู่ที่ 73 bps จากที่ LIT หันมาเน้นลูกหนี้กลุ่มเอกชนและสินเชื่อ Trade Finance &amp; Project Finance ซึ่งมีความเสี่ยงที่สูงกว่ากลุ่มสินเชื่อ Factoring
ในขณะที่นักวิเคราะห์ บล.ไอร่า มองว่า ด้วยความน่าสนใจ ดังนี้  1.Upside ถึง 11.90% 2.สินเชื่อเติบโตได้อย่างน่าประทับใจ อีกทั้งความเสี่ยงต่ำ 3.ได้รับประโยชน์เต็มๆ จากการเร่งเบิกจ่ายงบประมาณภาครัฐ จึงแนะนำ “ซื้อ” ให้ราคาเป้าหมาย 4.7 บาท โดยอิงจาก P/E เฉลี่ยของกลุ่ม Factoring ที่ 14 เท่า
…
 
ผู้ถือหุ้นรายใหญ่
1.บริษัท เอสวีโอเอ จำกัด (มหาชน) 93,999,965 หุ้น 47.00%
2.นายประสิทธิ์ กาญจนศักดิ์ชัย 12,000,000 หุ้น 6.00%
3.นายมินทร์ อิงค์ธเนศ 6,420,237 หุ้น 3.21%
4.นายชัชวาล เตชะมีเกียรติชัย 3,391,900 หุ้น 1.70%
5.นายวิเชียร ศรีมุนินทร์นิมิต 3,000,000 หุ้น 1.50%
 
รายชื่อกรรมการ
1.นางดวงพร สุจริตานุวัต ประธานกรรมการ
2.นายสมพล เอกธีรจิตต์ กรรมการผู้จัดการ
3.นายสมพล เอกธีรจิตต์ กรรมการ
4.นายเธียรชัย ศรีวิจิตร กรรมการ
5.นางดวงพร สุจริตานุวัต กรรมการอิสระ